Jan Jurij Temler

Jan Jurij Temler (tež Themler; * wokoło 1500, † 1573 w Chrósćicach) bě serbski nabožinski prócowar a romsko-katolski farar. 

Wón běše wot 1540 hač do lěta 1559 z poslednim katolskim duchownym w Hodźiju, doniž so w tamnišej wosadźe reformacija njezawjedźe. W tutym lěće dyrbješe před ewangelsku dohladowarsku komisiju do Biskopic přińć, dokelž bě Mišnjanski biskop hamt Stołpin ze wšěmi wsami sakskemu kurwjerchej wotstupił. Temler so na městnje nowej wěrje njepodwoli, ale wuprosy sej štyri dny k přemyslenju. Dnja 8. januara 1559 napisa komisaram, zo je cyła wosada z wuwzaćom knježkow hišće katolska a spokojom z nim. Komisija pak postaji Jakuba Finklerja z Měrjowa za noweho fararja, kiž tam dnja 2. februara hižo ewangelsce prědowaše. Temler woteńdźe do Chrósćic, hdźež skutkowaše hač do swojeje smjerće w lěće 1573 dale jako katolski farar. 

Tradicija powěda, zo při tutej składnosći tež hnadowne swjećo z něhdyšeje Tuchorskeje kapały sobu přinjese, kotrež so dźensa w Róžeńčanskej putniskej cyrkwi namaka. Wone bě po zawjedźenju reformacije w Hornim Wujězdźe w lěće 1551 do Hodźija přišło.

 Žórle 
 Jan Meškank: Temler, Jan Jurij. W: Serbskim biografiskim słowniku, Ludowe nakładnistwo Domowina, Budyšin 1970, str. 259

 Literatura 
 Michał Hórnik: Jan Jurij Themler, posleni katholski faraŕ w Hodźiju. W: KP 4 (1866), str. 97–100 (digitalizat jako pdf)

Kategorija:Muž
Kategorija:Narodźenja 16. lětstotka
Kategorija:Zemr. 1573
Kategorija:Serb
Kategorija:Romsko-katolski farar
Kategorija:Wosoba (Hodźij)
Kategorija:Wosoba (Chrósćicy)